Høringssvar:

Højvandssikring af Søndre Havn

Indsendt af Finn Kallehauge, formand, på vegne af Sejlskibsbroens Bådelaug

Da det udsendte høringsmateriale er målrettet beboere og virksomheder i baglandet og ikke er rettet mod brugerne af Sejlskibsbroen, vil dette svar kun indeholde få principielle bemærkninger.

Endvidere har Svendborg Havn oplyst, at forholdene for Sejlskibsbroens Bådelaugs medlemmer, ikke er aktuelle i denne forbindelse, men vil blive taget op til drøftelse på et senere relevant tidspunkt.

Ved borgermødet vedrørende højvandssikringen, var Svendborg Havn ikke til stede, og de spørgsmål som blev stillet vedrørende forholdene for bådene i havnen, blev derfor heller ikke besvaret.

Følgende principielle spørgsmål bedes løst i forbindelse med udformning af projektet:

* Udformning af sluseporte skal ske således at frisk vand ledes ind i Søndre Havn, når strømmen er vestgående, da der her er mulighed for at udnytte den stærke strøm i Svendborg Sund.
Når strømmen er østgående, er strømmen langs broen minimal og kan ikke udnyttes til udskiftning af vand.
Uden dette, vil havnen hurtigt leve op til sit kælenavn; *Mudderhullet*.
* Projektbeskrivelsen angiver molehøjden til 1,6 m hvilket er væsentligt mere end i dag.
Projektet skal derfor tage højde for, at alle kan komme ombord på deres både, hvilket kræver, at der etableres trin eller trapper på en del af molen.
* Betjeningen; åbning og lukning af bro over slusen, skal udformes hensigtsmæssigt, således at både større skibe, men også joller med kun én person ombord, uden større besvær kan betjene broen, det vil sige, at den skal kunne åbnes og lukkes, uden at man skal forlade sit skib.

Bliver betjeningen for vanskelig, søger bådejerne til andre havne.

Her skal såvel tages højde for gæstesejlere og fastliggere, både ved Sejlskibsbroen og ved Bogø og Riber.